b'\n_START_ARTICLE_\nTeodor II. Laskaris\n_START_SECTION_\n\xc5\xbdivljenjepis\n_START_PARAGRAPH_\nTeodor II. Dukas Laskaris je bi edini sin cesarja Ivana III. Dukasa in Irene Laskaris, h\xc4\x8derke cesarja Teodorja I. Laskarisa in Ane Angel. Ana je bila h\xc4\x8derka cesarja Alekseja III. Angela in Eufrozine Dukas Katamerine._NEWLINE_Teodor je imel odli\xc4\x8dno \xc5\xa1olsko izobrazbo in se je \xc5\xbeelel posvetiti znanosti in umetnosti. V nasprotju s tradicijo ni bil nikoli imenovan za so-cesarja svojega o\xc4\x8deta, \xc4\x8deprav je \xc5\xbee od leta 1241 sodeloval v vladi. Ko je o\xc4\x8de Ivan III. 4. novembra 1254 umrl, so ga imenovali za cesarja, kronan pa je bil \xc5\xa1ele leta 1255, ko je bil v Nikeji imenovan novi patriarh Arsen Autoreijan._NEWLINE_Teodorjevo imenovanje so izkoristili Bolgari, ki so pod vodstvom mladega in neizku\xc5\xa1enega carja Mihaela Asena I. Bolgarskega leta 1255 napadli Trakijo. Zana\xc5\xa1ali so se na njegovo pomanjkljivo voja\xc5\xa1ko izobrazbo, toda Teodor jih je takoj napadel in odlo\xc4\x8dilno porazil. Med drugim vojnim pohodom leta 1256 mu je uspelo z Bolgari skleniti ugodno premirje, potem pa je svojo zmago izkoristil za \xc5\xa1iritev ozemlja proti zahodu. Nikejskemu cesarstvu je priklju\xc4\x8dil Dra\xc4\x8d in Servijo in uspe\xc5\xa1no prekosil svoje rivale v Epirju._NEWLINE_V dr\xc5\xbeavni upravi je Teodor raje zaposloval uradnike iz srednjih dru\xc5\xbebenih slojev kot pripadnike aristokratskih dru\xc5\xbein, kar je med plemstvom povzro\xc4\x8dilo precej\xc5\xa1en odpor do njega samega in njegovega prvega ministra - megas domestikosa - Jurija Muzalona. Spor je \xc5\xa1el tako dale\xc4\x8d, da so enega od voditeljev aristokratske opozicije in bodo\xc4\x8dega cesarja Mihaela VIII. Paleologa obto\xc5\xbeili, da s Seld\xc5\xbeuki iz Sultanata Rum kuje zaroto in ga izgnali iz dr\xc5\xbeave. Sredi krize se je cesarjevo zdravstveno stanje naglo poslab\xc5\xa1alo. Epilepti\xc4\x8dni napadi so bili vedno pogostej\xc5\xa1i in vedno huj\xc5\xa1i in 18. avgusta 1258 je umrl._NEWLINE_Nasledil ga je mladoletni sin Ivan IV. Laskaris z regentom Jurijem Muzalonom.'